**Становище**

**за гл. ас. д-р Яна Красимирова Манчева**

**за присъждане на научното звание доцент**

**по обявения конкурс за доцент по професионално направление 2.1. –Филология**

**(старокорейски език и култура),**

**обявен в ДВ, бр. 88/13.11.2015 г.**

**Рецензент: проф. дфн Александър Викторов Федотов**

Гл. ас. д-р Яна Манчева завършва бакалавърска и магистърска програма по кореистика в Софийския университет „Св. Климент Охридски” през 2002 г., а през 2003-2007 година е редовен докторант в научната специалност „Теория и история на културата” (кореистика) с тема на дисертацията „Корейската традиционна музикална култура през ХV-ХVІ в.”.

Още преди защитата на дисертацията си Яна Манчева активно участва в изработването на Българско-корейския речник заедно с Куон Джин Чой и Со Йънг Ким (речникът е издаден в СУ „Св. Климент Охридски”) и на електронния каталог на библиотеката към Центъра по кореистика.

От 2003 г. и досега тя е постоянен отговорник на въпросната библиотека.

Нейната преподавателска дейност започва през 2007 г., когато тя е назначена като хоноруван преподавател, а след защитата на дисертацията, през 2009 г., тя става главен асистент в специалност *кореистика*.

От 2012 г. Яна Манчева администрира сайта на Центъра по кореистика, а от 2013 г. е координатор и преподавател в Институт Седжонг – София към Софийския университет „Св. Климент Охридски”.

Д-р Манчева има зад гърба си пет специализации в Република Корея и една във Франция, което извън всякакво съмнение е допринесло за нейното професионално израстване и оформянето на интереса й към традиционното корейско общество и неговите характеристики.

Яна Манчева активно участва в национални и международни конференции, семинари и симпозиуми, посветени на различни аспекти на кореистиката. Тя е постоянен участник в семинара за учители и издатели, организиран от Центъра по кореистика в редица български училища с преподаване на източноазиатски езици и култури.

В настоящия конкурс тя участва с три публикации на английски и български език. Впрочем, общият брой на нейните публикации до този момент е девет – съответно, на френски, английски и български.

Нейният хабилитационен труд „Ролята на учените в културния и политическия живот на традиционна Корея” е издаден като отделна книга през 2016 г.

Както вече отбелязах, във фокуса на научния й интерес е традиционното корейско общество, което е и субект на традиционната корейска култура. Творците на културата, участниците в културния процес, особеностите и спецификите на формирането на модела на класическата корейска култура – това са темите, които вещо анализира и изследва в книгата си Яна Манчева.

Основното достоинство на нейната монография се състои в това, че тя не залага на описателния подход, а се опитва да анализира самата същност на традиционната корейска култура и да се вгледа в нейната логика. Носителите на такива основни черти са т.нар. *сонби* – тогавашните корейски интелектуалци, конфуцианци по убеждение, учени и творци. Те са и най-образованата страта в корейското общество, което признава техния принос към образованието, изкуството, литературата и културата като цяло.

Важна е и тяхната роля в управлението на корейската държава и формирането на цялостния облик на Чосонска Корея. Всичко това намери достойно място в споменатата монография на д-р Яна Манчева.

Публикациите на Яна Манчева са цитирани и индексирани. Тя има достатъчна учебна натовареност, което проличава от представената справка.

Д-р Яна Манчева е уважаван преподавател, искрен и предан колега. Нейните отличителни белези са изключителна прецизност, точност, скромност и всеотдайност. Тя откликва на всяка нужда и като редактор на много публикации в Центъра по кореистика.

Всичко това ми служи като достатъчно основание да дам ПОЛОЖИТЕЛНА ОЦЕНКА ЗА НЕЙНИТЕ КАЧЕСТВА и ДА ПРЕДЛОЖА избора на гл. ас. д-р Яна Красимирова Манчева за академичната длъжност „ДОЦЕНТ“ на СУ „Св. Климент Охридски” по професионално направление 2.1., Филология (старокорейски език и култура).

